ลูกหนี้ยังมีทางออก แม้ถูกฟ้องล้มละลาย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

....เดชา กิตติวิทยานนท์
ทนายคลายทุกข์ได้รับเรื่องราวร้องทุกข์ ความทุกข์ร้อนของท่านผู้อ่านคอลัมน์นี้ว่า ถ้าถูกเจ้าหนี้สถาบันการเงินฟ้องล้มละลาย เป็นจำนวนมากหลายคดีในแต่ละวัน เมื่อได้รับหมายศาล ทำอะไรไม่ถูก วิตกกังวล กินข้าวกินปลาไม่ได้ ทั้งที่คดีล้มละลาย มีทางออกหลายทางดังนี้ ลองนำคำแนะนำข้างล่างนี้ไปใช้ดู
1.ก่อนที่เจ้าหนี้จะฟ้องล้มละลาย เจ้าหนี้จะให้เวลาลูกหนี้ หาเงินมาชำระหนี้เป็นเวลาประมาณ 9 ปีเศษ เมื่อใกล้จะขาดอายุความ ตามประมวลกฎหมายวิธีพิจารณาความแพ่ง มาตรา 271 เจ้าหนี้มีความจำเป็นจะต้องฟ้องเป็นบุคคลล้มละลาย เพื่อขยายระยะเวลาในการดำเนินการกับลูกหนี้ ออกไปอีก 3 ปี จึงจำเป็นต้องฟ้องล้มละลาย
2.ดังนั้น ก่อนทีท่านจะถูกฟ้องล้มละลาย เจ้าหนี้จะส่งสัญญาณเป็นระยะๆ ในปีที่ 9 และปีที่ 10 เช่น มีหนังสือทวงถามให้ชำระหนี้ภายใน 7 วัน นับแต่วันได้รับจดหมาย ซ้ำๆ อีก 34 ครั้ง ถ้ายังไม่ตอบกลับอีก จะมีการฟ้องล้มละลาย
3.ทางแก้ เมื่อได้รับจดหมายทวงหนี้ก่อนถูกฟ้องล้มละลาย แนะนำให้หาทางออกโดยแต่งตั้งทนายความไปเจรจาหนี้กับเจ้าหนี้ เพื่อชำระหนี้บางส่วน เช่น ร้อยละ 10 ถึง ร้อยละ 30 ของมูลหนี้ เป็นต้น ยกเว้นลูกหนี้ไม่มีความสามารถในการชำระหนี้ แนะนำให้ไม่ต้องดำเนินการใดๆ ทางกฎหมาย
4.โอกาสในการเจรจาหนี้ก่อนฟ้องล้มละลาย มีโอกาสได้รับการลดหนี้มากกว่าการเจรจาขอลดหนี้ในช่วงก่อนฟ้องและอยู่ในช่วงระหว่างการดำเนินคดีทางแพ่ง เพราะช่วงล้มละลายเจ้าหนี้มีการตัดหนี้สูญไปแล้ว เงินที่ลูกหนี้ชำระทั้งหมดถือว่าเป็นกำไรของเจ้าหนี้ การตกลงเจรจาหนี้ในช่วงดังกล่าวจึงเป็นเรื่องที่ง่าย จะมีโอกาสประสบความสำเร็จสูง
5.เมื่อได้รับหมายศาลในคดีล้มละลาย ลูกหนี้ควรแต่งตั้งทนายความเข้าไปทำงานแทน ไม่ควรดำเนินการด้วยตนเอง เพราะทนายความที่ทำคดีล้มละลายโดยเฉพาะ จะมีความเข้าใจในการเจรจาต่อรองหนี้ดีกว่าตัวลูกหนี้ และลูกหนี้จะได้ประโยชน์มากกว่า
6.เมื่อได้รับหมายศาลและลูกหนี้ยังคงทำงานและประกอบกิจการต่อไปได้ ไม่ต้องกังวล
7.เมื่อศาลมีคำสั่งพิทักษ์ทรัพย์เด็ดขาด ลูกหนี้ยังคงมีสิทธิในการเจรจาหนี้ต่อไปหรือแม้กระทั่งศาลมีคำพิพากษาล้มละลาย ก็ยังคงมีสิทธิในการเจรจาหนี้ต่อไปได้ และการเจรจาหนี้ก็ยังมีโอกาสประสบความสำเร็จมากขึ้น เพราะมีเจ้าพนักงานพิทักษ์ทรัพย์เข้ามาเป็นคนกลางในการไกล่เกลี่ยระงับข้อพิพาท
กฎหมายที่ลูกหนี้ควรรู้เมื่อคุณฟ้องล้มละลาย
พระราชบัญญัติล้มละลาย พ.ศ. 2483
มาตรา 14 ในการพิจารณาคดีล้มละลายตามคำฟ้องของเจ้าหนี้นั้น ศาลต้องพิจารณาเอาความจริงตามที่บัญญัติไว้ในมาตรา 9 หรือมาตรา 10 ถ้าศาลพิจารณาได้ความจริง ให้ศาลมีคำสั่งพิทักษ์ทรัพย์ของลูกหนี้เด็ดขาด แต่ถ้าไม่ได้ความจริงหรือลูกหนี้นำสืบได้ว่าอาจชำระหนี้ได้ทั้งหมดหรือมีเหตุอื่นที่ไม่ควรให้ลูกหนี้ล้มละลาย ให้ศาลยกฟ้อง
มาตรา 22 เมื่อศาลสั่งพิทักษ์ทรัพย์ของลูกหนี้แล้ว เจ้าพนักงานพิทักษ์ทรัพย์แต่ผู้เดียวมีอำนาจดังต่อไปนี้
(1) จัดการและจำหน่ายทรัพย์สินของลูกหนี้ หรือกระทำการที่จำเป็นเพื่อให้กิจการของลูกหนี้ที่ค้างอยู่เสร็จสิ้นไป
(2) เก็บรวบรวมและรับเงิน หรือทรัพย์สินซึ่งจะตกได้แก่ลูกหนี้ หรือซึ่งลูกหนี้มีสิทธิจะได้รับจากผู้อื่น
(3) ประนีประนอมยอมความ หรือฟ้องร้อง หรือต่อสู้คดีใดๆ เกี่ยวกับทรัพย์สินของลูกหนี้
มาตรา 45 เมื่อลูกหนี้ประสงค์จะทำความตกลงในเรื่องหนี้สินโดยวิธีขอชำระหนี้แต่เพียงบางส่วนหรือโดยวิธีอื่น ให้ทำคำขอประนอมหนี้เป็นหนังสือยื่นต่อเจ้าพนักงานพิทักษ์ทรัพย์ภายในกำหนดเจ็ดวัน นับแต่วันยื่นคำชี้แจงเกี่ยวกับกิจการและทรัพย์สินตามมาตรา 30 หรือภายในเวลาตามที่เจ้าพนักงานพิทักษ์ทรัพย์ได้กำหนดให้
คำขอประนอมหนี้ต้องแสดงข้อความแห่งการประนอมหนี้ หรือวิธีจัดกิจการ หรือทรัพย์สินและรายละเอียดแห่งหลักประกัน หรือผู้ค้ำประกันถ้ามี
ให้เจ้าพนักงานพิทักษ์ทรัพย์เรียกประชุมเจ้าหนี้เพื่อปรึกษาลงมติพิเศษว่าจะยอมรับคำขอนั้นหรือไม่
มาตรา 81/1 ภายใต้บังคับมาตรา 81/2 บุคคลธรรมดาซึ่งศาลพิพากษาให้ล้มละลายแล้วให้ปลดบุคคลนั้นจากล้มละลายทันทีที่พ้นกำหนดระยะเวลาสามปีนับแต่วันที่ศาลได้พิพากษาให้ล้มละลาย เว้นแต่
(1) บุคคลนั้นได้เคยถูกพิพากษาให้ล้มละลายมาก่อนแล้ว และยังไม่พ้นระยะเวลาห้าปีนับแต่วันที่ศาลได้พิพากษาให้ล้มละลายครั้งก่อนจนถึงวันที่ถูกศาลสั่งพิทักษ์ทรัพย์ครั้งหลังให้ขยายระยะเวลาเป็นห้าปี
(2) บุคคลนั้นเป็นบุคคลล้มละลายทุจริตที่ไม่มีลักษณะตาม (3) ให้ขยายระยะเวลาเป็นสิบปี เว้นแต่ในกรณีที่มีเหตุผลพิเศษและบุคคลนั้นถูกศาลพิพากษาให้ล้มละลายมาแล้วไม่น้อยกว่าห้าปี ศาลจะสั่งปลดจากล้มละลายก่อนครบกำหนดสิบปีตามคำขอของเจ้าพนักงานพิทักษ์ทรัพย์หรือของบุคคลล้มละลายนั้นก็ได้
(3) บุคคลนั้นเป็นบุคคลล้มละลายอันเนื่องมาจากหรือเกี่ยวเนื่องกับการกระทำความผิดอันมีลักษณะเป็นการกู้ยืมเงินที่เป็นการฉ้อโกงประชาชนตามกฎหมายว่าด้วยการกู้ยืมเงินที่เป็นการฉ้อโกงประชาชน ให้ขยายระยะเวลาเป็นสิบปี
ในกรณีที่มีเหตุตาม (1) (2) หรือ (3) มากกว่าหนึ่งเหตุให้ขยายระยะเวลาโดยอาศัยเหตุใดเหตุหนึ่งที่มีระยะเวลาสูงสุดเพียงเหตุเดียว
ให้นำบทบัญญัติมาตรา 76 มาตรา 77 และมาตรา 78 มาใช้บังคับกับการปลดจากล้มละลายตามมาตรานี้โดยอนุโลม